༈མདོ་སྨད་ལྷོ་རྒྱུད་རེ་སྐོང་གི་ཆོས་སྡེ་ཆེན་པོ་ཐོས་བསམ་གླིང་ནས་སྤྲུལ་པའི་སྐུ་ངག་དབང་མི་ཕམ་ཟླ་བས་སྙན་ངག་གི་འཕྲིན་ཡིག་ཕུན་སུམ་ཚོགས་པ་བྱུང་བའི་ལན་དུ་སྤྲིངས་པ་མུ་ཏིག་དོ་ཤལ།  ཡོན་ཏན་པདྨའི་བང་མཛོད་ཁ་ཕྱེ་ལས།  ། ཐོས་འཛིན་རྐང་དྲུག་ཆོག་མི་ཤེས་པའི་ཟས།  ། ལེགས་བཤད་རྩི་བཅུད་མངར་པོ་འཛད་མེད་དུ།  ། འབབ་པའི་ཡིད་འཕྲོག་རྣམ་དཔྱོད་ཅན་དེ་ལ།  ། ཤེས་ལྡན་དགའ་བའི་པདྨ་མི་འཛུམ་ཡང་།  ། འཕྱ་བའི་ཀུནྡ་ཁོང་ནས་རྒོད་མིན་པ།  ། བློ་གྲོས་ལུས་ཕྲའི་འགྲམ་ཆང་གིས་ཕྱེ་བའི།  ། སྙན་ཚིག་མེ་ཏོག་མྱ་ངན་མེད་འདི་འབུལ།  ། དེང་ཁྱོད་འཚོ་བའི་ཞིང་ས་གཤིན་པ་ལ།  ། ཐོས་བསམ་སྒོམ་པའི་ལོ་ཏོག་གཡུར་ཟ་བའི།  ། གྲགས་པ་རབ་སྙན་སྤྲིན་གྱི་རྔ་སྒྲ་ཡིས།  ། བདག་ཡིད་མགྲིན་སྔོན་དགའ་བའི་མངལ་ཁུར་བཟུང་།  ། མཁྱེན་བཟང་དྲི་མ་མེད་པའི་མཚོ་གླིང་ནས།  ། འོངས་པའི་འཕྲིན་ཡིག་འཁོར་ལོའི་ལག་པ་ཅན།  ། སྙན་ངག་མགྲིན་པའི་རྫ་རྔ་བརྡུང་བ་ཡིས།  ། རྣ་བར་ངོམས་པ་མེད་པའི་བདུད་རྩི་བསྐྲུན།  ། འདི་ན་འཚོ་བའི་ལྗོན་པ་ཆེས་རྒུད་ཀྱང་།  ། དུས་ཀྱི་ཕོ་ཉའི་སྟ་གྲིས་མ་བཅོམ་བར།  ། ཆོས་མཐུན་སྤྱོད་པའི་ལོ་འདབ་ཉུང་ངུ་ཡིས།  ། གཞན་ཕན་གྲིབ་བསིལ་ཉི་ཚེ་སྤྲོ་བཞིན་མཆིས།  ། མཐའ་འཁོབ་ལྡུམ་རའི་ཁྲོད་འདིར་སྐྱེ་བ་ཡི།  ། སྲིད་བཟུང་དབྱི་མོང་གྱ་གྱུའི་ངང་ཚུལ་ཅན།  ། སྟོབས་ལྡན་སྦོམ་པོའ་ཤིིང་གཞན་ལ་འཁྲིལ་ནས།  ། འདི་སྣང་རྩེ་མོར་སོན་པ་མང་མཆིས་ཀྱང་།  ། སྔོན་གོམས་དམ་པའི་ངང་ཚུལ་ཞིམ་པོ་དྲི།  ། ཚེ་རབས་མང་པོའི་ཙན་དན་ལྗོན་འཕྲེང་ལ།  ། རྟག་ཏུ་སིམ་པའི་ངད་པ་སྐྱེ་བ་འདིར།  ། ངང་གིས་འཐུལ་བ་ཁྱོད་འདྲ་རེ་རེ་ཙམ།  ། མི་བསྲུན་བརླུང་སྤྱོད་རྦ་རླབ་ཆལ་ཆིལ་དུ།  ། འཁྲིགས་པའི་དུག་ཅན་སྙིགས་མའི་མཚོ་འདི་ནང་།  ། དམ་པའི་རང་རྟགས་འོད་དུ་འབར་བ་ཡི།  ། ཨེ་མ་དགོས་འདོད་འབྱུང་བའི་ནོར་ཡང་སྣང་།  ། ཆེར་རློམ་རྨ་བྱ་ཕལ་ཆེར་ཆོས་བརྒྱད་སྤྲིན།  ། ལང་ལོང་འཁྲིགས་པ་ཁོ་ནར་དགའ་བའི་གར།  ། བསྒྱུར་མོད་ཐུབ་བསྟན་པདྨའི་ཁ་འབྱེད་པ།  ། བཤད་སྒྲུབ་ཉི་མ་འཆར་བ་ཉིད་ལ་ལྟོས།  ། དེ་ཕྱིར་ཐོས་བརྩོན་གྲུ་གཟིང་ལ་ཞོན་ནས།  ། རབ་འབྱམས་བཀའ་པོད་ཆུ་གཏེར་འཇིང་བརྒལ་ཏེ།  ། ཡང་དག་སྒྲུབ་པའི་ཡིད་བཞིན་ནོར་ལེན་པའི།  ། མཁས་གྲུབ་དེད་དཔོན་རྣམ་ཐར་ཁྱོད་ཀྱིས་སྐྱོངས།  ། སླད་ཀྱང་དབྱངས་ཅན་ལྷ་མོའི་འཕང་འགྲོ་ཡི།  ། རྒྱུད་ལས་འཕོས་ལྟའི་ཡིད་འཕྲོག་སྙན་ཚིག་གི། འཕྲིན་གྱི་སྦྱོར་བ་ཇི་སྙེད་ཀུན་གསལ་གྱི།  ། སྒྲོན་མེ་ཟུང་གི་བགྲོད་པར་ཅོ་འདྲི་འཚལ།  ། ཉམས་འགྱུར་ཡིད་འོང་གེ་སར་འཕྲེང་ངོམ་པའི།  ། འཕྲིན་ཡིག་ཨུཏྤལ་བདོག་པའི་ལོ་མ་ཅན།  ། རྟགས་ཀྱི་བུང་བས་འཁྱུད་འདི་མཛའ་བའི་བཤེས།  ། ཁྱོད་ལ་རྣ་གོང་མཛེས་པའི་རྒྱན་དུ་སྤྲིངས། །  ། །